Charalampos Mavrias novi igrač HNK Rijeka

24.08.2017. Podijeli s prijateljima http://www.nk-rijeka.hr/vijest/charalampos-mavrias-novi-igrac-hnk-rijeka/







Mail je uspješno poslan

Charalampos Mavrias novi je igrač HNK Rijeka. Grčki nogometaš potpisao je ugovor na godinu dana s mogućnošću produljenja na još tri godine i pridružio se riječkoj momčadi. Mavrias je 23-godišnji bočni igrač koji ima iskustvo igranja u najjačim svjetskim ligama.

- Jako sam sretan što sam postao član Rijeke. Klub ima bogatu povijest i posljednjih pet godina osvojio je puno trofeja. Drago mi je što ću dobiti priliku nositi dres Rijeke, rekao je Mavrias koji je imao priliku svjedočiti ogledu Rijeke i Olympiacosa u playoffu Lige prvaka.

Mavrias je inače karijeru počeo u Panathinaikosu, najvećem rivalu Olympiacosa.

- Atmosfera je bila odlična, navijači su sjajni. Stadion je bio pun i mislim da momčad nije imala sreće što nije ušla u skupine Lige prvaka jer imala je priliku. Vjerujem da se svi radujemo Europskoj ligi, to je također pravi izazov, ustvrdio je Mavrias naglasivši da se prvo mora dokazati.

- Prvo se moram dokazati na treningu. Spreman sam naporno raditi, dat ću sve od sebe da pokažem treneru i suigračima da sam spreman pomoći gdje god me trener stavi, najbolje se osjećam na bočnim pozicijama na desnoj strani terena , rekao je grčki nogometaš koji nakon Panathinaikosa nosio dres Sunderlanda, Fortune Düsseldorf, te Karlsruhera.

- Za mene su to bila sjajna iskustva. Napustio sam Grčku mlad, sa samo 19 godina. Kada sam otišao u Englesku bilo je to odlično iskustvo jer igrao sam mnoge teške utakmice. U Engleskoj je jako profesionalan pristup i to mi je pomoglo da napredujem. Njemačka je također jako teška liga, svaka utakmica je bila jako kvalitetna. Sva ta iskustva napravila su me boljim igračem. Sada sam u Rijeci i na meni je da se dokažem treneru i zaslužim svoje mjesto u momčadi, zaključio je Charalampos Mavrias.